CELEX: 32018D1487
Language: sk
Date: 2018-10-02 00:00:00
Title: Vykonávacie rozhodnutie Rady (EÚ) 2018/1487 z 2. októbra 2018, ktorým sa mení vykonávacie rozhodnutie 2009/1013/EÚ, ktorým sa Rakúskej republike povoľuje naďalej uplatňovať opatrenie odchyľujúce sa od článkov 168 a 168a smernice 2006/112/ES o spoločnom systéme dane z pridanej hodnoty

5.10.2018   
               
               
                  SK
               
               
                  Úradný vestník Európskej únie
               
               
                  L 251/33
               
            
         VYKONÁVACIE ROZHODNUTIE RADY (EÚ) 2018/1487
         z 2. októbra 2018,
         ktorým sa mení vykonávacie rozhodnutie 2009/1013/EÚ, ktorým sa Rakúskej republike povoľuje naďalej uplatňovať opatrenie odchyľujúce sa od článkov 168 a 168a smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1 prvý pododsek,
         so zreteľom na návrh Európskej komisie,
         keďže:
         
                     (1)
                  
                  
                     Na základe vykonávacieho rozhodnutia Rady 2009/1013/EÚ (2) sa Rakúskej republike (Rakúsku) povolilo uplatňovať osobitné opatrenie odchyľujúce sa od smernice 2006/112/ES (ďalej len „osobitné opatrenie“). Uplatňovanie tohto osobitného opatrenia bolo vykonávacím rozhodnutím Rady 2012/705/EÚ (3) následne predĺžené do 31. decembra 2015 a vykonávacím rozhodnutím Rady (EÚ) 2015/2428 (4) do 31. decembra 2018.
                  
               
                     (2)
                  
                  
                     Osobitné opatrenie odchyľuje sa od článkov 168 a 168a smernice 2006/112/ES, ktorými sa upravuje právo zdaniteľných osôb na odpočet dane z pridanej hodnoty (DPH) z tovaru a služieb, ktoré im boli dodané a poskytnuté na účely ich zdaniteľných transakcií. Cieľom osobitného opatrenia je vyňať DPH na tovar a služby z práva na odpočet, ak tento tovar a služby používajú zdaniteľné osoby v rozsahu viac ako 90 % na ich súkromné účely alebo na účely ich zamestnancov, respektíve vo všeobecnosti na nepodnikateľské účely alebo nehospodárske činnosti.
                  
               
                     (3)
                  
                  
                     Cieľom tohto osobitného opatrenia je zjednodušiť postup pri účtovaní a výbere DPH.
                  
               
                     (4)
                  
                  
                     Listom, ktorý Komisia zaevidovala 23. marca 2018, Rakúsko požiadalo o povolenie naďalej uplatňovať osobitné opatrenie v súlade s článkom 395 ods. 2 smernice 2006/112/ES.
                  
               
                     (5)
                  
                  
                     Listom, ktorý Komisia zaevidovala 4. apríla 2018, Rakúsko zaslalo správu o uplatňovaní osobitného opatrenia vrátane preskúmania pomeru rozdelenia uplatňovaného na právo na odpočet DPH, ako sa vyžaduje v článku 2 vykonávacieho rozhodnutia 2009/1013/EÚ.
                  
               
                     (6)
                  
                  
                     Komisia listom z 11. apríla 2018 postúpila žiadosť Rakúska ostatným členským štátom v súlade s článkom 395 ods. 2 druhým pododsekom smernice 2006/112/ES Komisia. Listom z 12. apríla 2018 Komisia oznámila Rakúsku, že má všetky informácie potrebné na posúdenie danej žiadosti.
                  
               
                     (7)
                  
                  
                     Podľa informácií, ktoré poskytlo Rakúsko, sa právna a skutková situácia, ktorá opodstatnila terajšie uplatňovanie osobitného opatrenia, nezmenila a naďalej pretrváva. Rakúsku by sa preto malo povoliť naďalej uplatňovať osobitné opatrenie počas ďalšieho obdobia, ale uvedené obdobie by sa malo obmedziť na obdobie do 31. decembra 2021, aby sa dala preskúmať nevyhnutnosť a účinnosť osobitného opatrenia a pomer rozdelenia na podnikateľské a nepodnikateľské použitie, na ktorom sa zakladá.
                  
               
                     (8)
                  
                  
                     Ak bude Rakúsko zvažovať potrebu ďalšieho predĺženia tohto povolenia na obdobie po roku 2021, Komisii by sa mala spoločne so žiadosťou o predĺženie predložiť správa o uplatňovaní daného opatrenia, ktorej súčasťou bude preskúmanie uplatňovaného pomeru rozdelenia, a to najneskôr do 31. marca 2021 s cieľom ponechať Komisii dostatok času na preskúmanie žiadosti.
                  
               
                     (9)
                  
                  
                     Osobitné opatrenie bude mať len zanedbateľný účinok na celkovú výšku príjmov z dane vybranej na úrovni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH.
                  
               
                     (10)
                  
                  
                     Vykonávacie rozhodnutie 2009/1013/EÚ by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Články 1 a 2 vykonávacieho rozhodnutia 2009/1013/EÚ sa nahrádzajú takto:
            
               
                  „Článok 1
                  Odchylne od článku 168 a článku 168a smernice 2006/112/ES sa Rakúsku povoľuje úplne vyňať daň z pridanej hodnoty (DPH) za tovar a služby z práva na odpočet DPH, ak sú predmetný tovar a služby použité v rozsahu viac ako 90 % na súkromné účely zdaniteľnej osoby alebo jej zamestnancov, alebo všeobecnejšie na nepodnikateľské účely alebo nehospodárske činnosti.
               
               
                  Článok 2
                  Toto rozhodnutie stráca účinnosť 31. decembra 2021.
                  Žiadosť o predĺženie platnosti odchyľujúceho sa opatrenia stanoveného v tomto rozhodnutí sa Komisii predloží najneskôr do 31. marca 2021.
                  K takejto žiadosti sa pripojí správa o uplatňovaní tohto opatrenia, ktorej súčasťou je preskúmanie pomeru rozdelenia uplatňovaného na právo na odpočet DPH na základe tohto rozhodnutia.“
               
            
         
         
            Článok 2
            Toto rozhodnutie nadobúda účinnosť dňom jeho oznámenia.
            Toto rozhodnutie sa uplatňuje od 1. januára 2019.
         
         
            Článok 3
            Toto rozhodnutie je určené Rakúskej republike.
         
         
            V Luxemburgu 2. októbra 2018
            
               
                  Za Radu
               
               
                  predseda
               
               H. LÖGER
            
         
         
            (1)  Ú. v. EÚ L 347, 11.12.2006, s. 1.
         
            (2)  Vykonávacie rozhodnutie Rady 2009/1013/EÚ z 22. decembra 2009, ktorým sa Rakúskej republike povoľuje naďalej uplatňovať opatrenie odchyľujúce sa od článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 348, 29.12.2009, s. 21).
         
            (3)  Vykonávacie rozhodnutie Rady 2012/705/EÚ z 13. novembra 2012, ktorým sa menia a dopĺňajú rozhodnutie 2009/791/ES a vykonávacie rozhodnutie 2009/1013/EÚ a ktorým sa Nemecku a Rakúsku povoľuje naďalej uplatňovať opatrenie odchyľujúce sa od článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 319, 16.11.2012, s. 8).
         
            (4)  Vykonávacie rozhodnutie Rady (EÚ) 2015/2428 z 10. decembra 2015, ktorým sa mení rozhodnutie 2009/791/ES a vykonávacie rozhodnutie 2009/1013/EÚ, ktorými sa Nemecku a Rakúsku povoľuje naďalej uplatňovať opatrenie odchyľujúce sa od článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 334, 22.12.2015, s. 12).